Tierce partide dal 2017 e tierce sconfite. L’Udin al va dilunc a sgarfâ masse pôc e par chel al continue a pierdi e salacor – ancjemò piês – a smamîsi. Ancje a Empoli il blanc e neri de scuadre di balon furlane al devente un grîs cence anime, cundut che la formazion toscane no somee un aversari impussibil e che l’Udin al è protagonist di un bon prin timp.
Delneri al met in cjamp une formazion ecuilibrade, cun Karnezis tra i pâi, cu la difese a cuatri formade di Faraoni, Felipe, Danilo e Samir, la linie mediane cun Hallfredsson, Fofana e Jankto e l’atac a trê, a gjeometrie variabile, cun Zapata, De Paul e Thereau. in regjie. L’Empoli al rispuint in maniere sù par jù speculâr e tai prins vincj minûts di zûc dutis dôs lis scuadris a metin adun cualchi azion ofensive e une ocasion par bande, cun Bellusci e Zapata.
La organizazion di zûc dal Udin e somee vê alc di plui e la sô superioritât relative che e tache a saltâ fûr cul passâ dal timp e cjate la sô rapresentazion intune biele conclusion di potence di Jankto suntun cross di De Paul, che e cjate la rispueste ancjetant spetacolâl di Skorupski.
Tal prin timp nol è nuie altri ce ricuardâ, intant che la seconde frazion e tache cun ritmis un plui alts, ancjemò cul Udin che al sburte indenant. L’Empoli al ten bon, cence scomponisi masse, cun ordin e cun atenzion e ancje par vie che i blancs e neris a zuin di plui ma a stentin tal creâ ocasions di gol e nancje la sostituzion di Zapata cun Perica al mude la situazion.
I minûts a passin, la bale e zire tal mieò dal cjamp e no si viodin tîrs in puarte ni di une bande ni di chê altre. La partide e somee indreçade viers di un zero a zero, ma a vot minûts de fin Mchelidze al cjate la bale juste di tocjâ cul cjâf par metile tal sac daûr di Karnezis. Fiestione grande pai empolês e avilizion pai blancs e neris, in cjamp e fûr.
Par fortune che la classifiche e reste trancuile, ancje se si ridusin une vore chês piçulis prospetivis europeanis che a vevin tacât a ingolosî i tifôs blancs e neris prime di Nadâl.
Cundut achel, si torne a sintî un tic masse l’efiet MerDacia Arena.
Sperìn di viodi alc di diferent, la setemane che e ven, li dal Stadi Friûl cuintri dal Milan.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn